El Campionat Autonòmic de Remoergòmetre - Open Internacional 2018 arriba a Gandia
05 gener 2018

## El Campionat Autonòmic de Remoergòmetre - Open Internacional 2018 arriba a Gandia05 gener 2018Última actualització: 14 juliol 2025

![](../gestion/img/_AO_2138-copia.jpg)  
  

El pavelló del Raval acollirà el pròxim 13 de gener a partir de les 10 hores el Campionat Autonòmic de Remoergòmetre - Open Internacional 2018.  
La prova ha estat presentada aquest matí en roda de premsa per la regidora delegada d'Esports, Lydia Morant, i Encarna Vela, presidenta del Club de Rem CIA Gandia, entitat que organitza l'esdeveniment esportiu.  
  
**Lydia Morant** ha explicat que es tracta d'un esport en auge i que compta amb moltes persones que el practiquen en els gimnasos. "És un esport molt accessible i que poden practicar tots els públics, per això hi haurà diferents categories que van des dels alevins a veterans a més de la prova de relleus i una per a discapacitats".  
  
Per tractar-se d'una prova _Open_ (oberta), els organitzadors esperen una participació pròxima als 250 remers que procedixen no només de la Comunitat Valenciana sinó que vénen des d'altres punts del país a la nostra ciutat.  
  
"Vull agrair al Club de Rem CIA Gandia el treball realitzat per portar a la nostra ciutat aquest esdeveniment esportiu per primera vegada, ja que atraurà molt públic. Esperem que siga un èxit i des d'ací vull convidar la ciutadania perquè s'acoste al pavelló del Raval a gaudir", va finalitzar Morant.  
  
Per la seua banda, **Encarna Vela** va declarar que la prova és "una aposta que fa el Club que ens il·lusiona molt perquè és la primera regata d'aquest tipus que organitzem i sobretot perquè la prova comptarà amb molta participació de xiquets amb la qual cosa volem fomentar l'esport base de la mà de la Federació".  
  
La presidenta del Club va destacar l'espectacularitat de la prova de relleus. "_És molt dinàmica i s'instal·larà una pantalla on els espectadors podran veure com evoluciona la competició i les velocitats a què arriben. Esperem que la gent acudisca i gaudisca de la jornada que hem preparat_".

[Twittear](https://twitter.com/share)